เรื่องร้องเรียน: ลงทะเบียนฉีดวัคซีนไฟเซอร์ผ่านแอพ QueQ เลือกฉีดวัคซีนที่ศูนย์บริการสาธารณะสุข 28 กรุงธนบุรี พอไปถึงตามเวลานัดหมาย คือ 13.00-15.00 เจ้าหน้าที่กลับแจ้งว่าวัคซีนหมดตั้งแต่เช้าแล้ว เพราะได้โควต้าวัคซีนมา 40 โดส และมีผู้วอล์คอินเข้ามาฉีด เจ้าหน้าที่บอกว่าพยาบาลฉีดให้ผู้ที่วอล์คอินไปแล้ว ต่อมาเจ้าหน้าที่ให้ลงชื่อไว้ เพื่อที่จะได้สำรองวัคซีนไว้ให้ในภายหลัง หรือให้มาใหม่ในวันอื่น และให้มาเช้าๆ จะมาวันอื่นได้อย่างไร ในเมื่อ กทม บอกว่าจะฉีดวัคซีนในเดือน พย เป็นเดือนสุดท้าย ให้ลงทะเบียนผ่านแอพทำไม ในเมื่อในความเป็นจริงไม่มีความสามารถที่จะปฏิบัติได้ ไม่ควรสร้างแอพให้ผลาญงบประมาณ สิ้นเปลืองงบประมาณโดยใช่เหตุ เจ้าหน้าที่ไม่มีการบริหารจัดการที่ดี ไม่มีศักยภาพ
การดำเนินการของเจ้าหน้าที่: สำนักอนามัย โดย ศูนย์บริการสาธารณสุข ๒๘ กรุงธนบุรี ได้ดําเนินการตรวจสอบ ข้อเท็จจริง ว่าทางศูนย์ฯ ๒๘ กรุงธนบุรี มีบริการฉีดวัคซีนป้องกันโรคโควิด-๑๙ ทุกวันศุกร์ ช่วงบ่ายเวลา ๑๓.๐๐-๑๕.๐๐ น. โดยมีการดําเนินการให้ลงทะเบียน แอพ QueQ และแบบวอล์คอิน ซึ่งทางศูนย์ฯ ได้เปิดให้ โดยเริ่มให้บริการตั้งแต่เวลา ๑๒.๓๐ น. แต่ในวันศุกร์ที่ ๒๕ พฤศจิกายน ๒๕๖๕ มีผู้มาบริการเพิ่มมากขึ้น ผิดปกติ ประมาณ ๘๐ ราย และมีผู้มาจับบัตรคิวแบบวอล์คอิน ตั้งแต่เวลา ๑๒.๓๐ น. ส่วนผู้ที่ลงทะเบียนใน แอพ QueQ มาจับบัตรคิว ในเวลา ๑๔.๐๐ น. และบางท่านที่ลงทะเบียน แอพ QueQ มาใกล้เวลา ๑๕.๐๐ น. ซึ่งจํานวนวัคซีนในวันดังกล่าว มีจํานวน ๔๒ ราย เกินจํานวนผู้ต้องรับบริการ ทําให้ผู้ที่ลงในระบบ QueQ บางท่านไม่ได้รับการฉีดวัคซีน ทางเจ้าหน้าที่ได้แก้ไขปัญหาเฉพาะหน้า โดยติดต่อประสานงานศูนย์ฯ ใกล้เคียง ขอยืมวัคซีน แต่ศูนย์ฯ อื่น ๆ ที่ไปยืมพบสถานการณ์เช่นเดียวกัน แต่ทางศูนย์ฯ ๒๘ กรุงธนบุรี สามารถยืม วัคซีนจากศูนย์ฯ ๓๐ วัดเจ้าอาม ได้เพียง ๑ ขวด และได้ให้ผู้ที่ไม่ได้รับวัคซีนลงชื่อไว้เพื่อนัดมาฉีดวัคซีน เพิ่มพิเศษในวันพุธที่ ๓๐ พฤศจิกายน ๒๕๖๕ เวลา ๑๓.๐๐-๑๕.๐๐ น. (ก่อนที่ทางสํานักอนามัยจะมีนโยบาย เพิ่มบริการฉีดวัคซีนในช่วงบ่ายวันพุธ และวันศุกร์ โดยเริ่มตั้งแต่วันที่ ๑ เดือนธันวาคม ๒๕๖๕ เป็นต้นไป ในระยะเวลาที่ผ่านมา ๒ เดือน มีผู้สนใจฉีดวัคซีนลดลง เหลือวันละ ๕-๑๕ ราย และการจองผ่าน ระบบลงทะเบียน แอพ QueQ ไม่มีหรือมีน้อยมีแต่แบบวอล์คอิน ทําให้ทางหน่วยงานไม่ได้เข้าดูในระบบแอพ QueQ จึงทําให้เตรียมยาไม่เพียงพอต่อการให้บริการ ทั้งนี้ทางคณะกรรมการได้นําข้อมูล มาปรับปรุงบริการ โดย ด ๑. เจ้าหน้าที่ตรวจสอบในระบบ QueQ ทุกครั้งก่อนวันให้บริการในหนึ่งวัน เพื่อเตรียมวัคซีน ป้องกันโรคโควิด-๑๙ เพียงพอต่อการให้บริการ ๒. จัดเจ้าหน้าที่ประชาสัมพันธ์ ให้ข้อมูลข่าวสารรายละเอียดต่าง ๆ ขั้นตอนการให้บริการฉีดวัคซีน
ความเห็นของผู้แจ้ง: อยากให้เจ้าหน้าที่ให้ความสำคัญกับการปฏิบัติตามระเบียบปฏิบัติให้มากขึ้น ในแอพบอกให้ผู้ลงทะเบียนผ่าน QueQ สามารถไปได้ในช่วง 13.00-15.00 ก็ต้องยึดตาม ไม่ใช่ฉีดวัคซีนให้กับผู้ที่วอล์คอินที่มาเกินโควต้า ใครจองไว้ผ่านแอพ แล้วมาตามเวลานัด ก็ต้องได้ฉีด คนที่ไม่ได้จองไว้ หากเกินโควต้า ก็ต้องมาวันอื่น ส่วนคนที่ลงทะเบียนผ่านแอพ มาตรงเวลา ให้มาใหม่อีกครั้ง แบบนี้ไม่ถูกตามกติกาที่แจ้งไว้ในแอพ เจ้าหน้าที่จะต้องเข้าแอพ QueQ ทุกวัน สม่ำเสมอ เพื่อคอยตรวจสอบอัพเดทเรื่องราวต่างๆ เพราะนี่คือแอพที่ กทม ทำขึ้นมาเพื่อให้บริการประชาชน เพื่อให้มีการบริการที่สะดวกรวดเร็วขึ้น เพราะนี่คือโลกยุคดิจิทัลแล้ว ประชาชนเองก็ปรับตัวโดยลงทะเบียนผ่านแอพ เจ้าหน้าที่ก็ควรมาเช็คแอพทุกวันเช่นกัน เพื่อให้เกิดการบริการที่สะดวก รวดเร็ว ประทับใจประชาชน
พื้นที่: แขวงบางลำภูล่าง เขตคลองสาน กรุงเทพมหานคร